苦筍
作者：周紫芝
朝代：宋

paragraphs: 庾郎鮭菜不滿腹，三歲杯盤入吳俗。
江頭四月烏賊來，經日楊梅雨中熟。
是時苦竹方生兒，錦綳時露駢頭玉。
杭人嚇飯正要虎，日以千金換盈束。
人莫不食鮮知味，妙理聽君論反覆。
舌頭誰識苦中甜，今乃苦口後爲福。
蔗中佳境甘似飴，厚味可人終腊毒。
江南山多豈無此，苦甚何止秋荼酷。
天公時爲餉饞人，雨洗風吹滿山谷。
從今不敢料吳儂，但煮蝦蟆當粱肉。